C 443/4
LV
Eiropas Savienības Oficiālais Vēstnesis
22.11.2022.
nepieciešamās prasmes, nodrošinot sociālo aizsardzību un visus attiecīgos sabiedrības locekļus iesaistot pārkārtošanas veidošanā –, kā arī papildu priekšlikumus, kā iesaistīt apjomīgus publiskos un privātos ieguldījumus pārkārtošanās atbalstam, un ievērojami palielināt Taisnīgas pārkārtošanās fonda apjomu un piemērošanas jomu, lai pielāgotos problēmu risināšanai.
2.6.
EESK aicina nodrošināt, ka ES tiesiskais regulējums ļauj ES uzņēmumiem, tostarp MVU, kļūt par līderiem zaļās uzņēmējdarbības jomā, vienlaikus novēršot ražošanas pārvietošanas risku un aizsargājot pret tādu importu, kas palielina negatīvu ietekmi uz vidi.
Tas īpaši attiecas uz energoietilpīgām nozarēm.
EESK arī aicina palīdzēt MVU labāk izprast un pārvaldīt aizvien pieaugošās klimata un vides prasības, kuras uz tiem attiecas gan tieši, gan netieši.
2.7.
EESK prasa sniegt spēcīgu inovācijas atbalstu nozarēm, lai izstrādātu un ieviestu videi nekaitīgas tehnoloģijas, materiālus, ražojumus, ražošanas procesus un uzņēmējdarbības modeļus, piemēram, popularizējot programmas attiecībā uz ūdeņradi, baterijām, pusvadītājiem, oglekļa uztveršanu un izmantošanu, kā arī aprites ekonomikas praksi dažādās jomās, piemēram, iepakošanā.
2.8.
Lai palielinātu ES globālo ietekmi klimata pārmaiņu mazināšanas jomā, Eiropas Savienībai ir jānodrošina ES rūpniecības nozarēm konkurētspējīgi nosacījumi, lai varētu izmantot eksporta iespējas, ko sniedz globālais pieprasījums pēc klimata tehnoloģijām un risinājumiem, un tādējādi palielinātu ES oglekļa ziņā pozitīvo pēdu.
2.9.
Industriālās alianses ir veiksmīga metode liela mēroga un pārrobežu rūpniecisko projektu izstrādei stratēģiskās jomās.
Šīs industriālās alianses kopā ar svarīgiem projektiem visas Eiropas interesēs (IPCEI) ir būtiskas atveseļošanai un Eiropas standartu un pamattehnoloģiju veicināšanai, it īpaši jomās, kurās tirgus viens pats nespēj to nodrošināt vai tiek izkropļots.
2.10.
Būtu jāpastiprina virzība uz reālu enerģētikas savienību, lai nodrošinātu enerģētikas pārkārtošanu uz pieejamu, nekaitīgu, konkurētspējīgu, drošu un ilgtspējīgu energosistēmu.
Ņemot vērā pašreizējās problēmas, ko izraisījis Krievijas un Ukrainas karš, Komisijai būtu jākoncentrējas uz pasākumiem, kas dod vislielāko labumu attiecībā uz visiem enerģētikas savienības mērķiem un vienlaikus veicina neatliekamu problēmu risināšanu un ilgtermiņa mērķu sasniegšanu.
2.11.
Reaģējot uz situāciju Ukrainā, tika izstrādāts paziņojums par REPpowerEU (4), kam pēc Eiropadomes lūguma sekoja REPowerEU plāns ar priekšlikumiem (5), kuru pareiza īstenošana var ievērojami paātrināt gan Eiropas Savienības enerģētisko neatkarību, gan ilgtspēju.
Lai iegūtu neatkarību no Krievijas gāzes un citiem fosilajiem kurināmajiem, nepieciešama gan steidzama piegādātāju un enerģijas avotu dažādošana, gan pastiprināta solidaritāte, gan ilgtermiņa pasākumi, kas veicina pāreju uz oglekļneitralitāti, ņemot vērā dažādu dalībvalstu un reģionu īpatnības un pieejamos alternatīvos avotus.
Tomēr, lai nodrošinātu procesa veiksmīgu norisi, ir jāmobilizē pietiekami privātie un publiskie ieguldījumi, tai skaitā pilnībā izmantojot ANM un kohēzijas politikas fondus.
Kā norādīts iepriekš (6), Krievijas gāzes pieprasījuma samazināšana par divām trešdaļām līdz 2022. gada beigām ir sarežģīts uzdevums un nozīmētu diversifikāciju: no vienas puses un galvenokārt īstermiņā, izmantojot LNG un biometānu, un, no otras puses, ar energoefektivitātes un plašāka atjaunīgo energoresursu izmantojuma palīdzību.
Nedrīkstētu pieļaut infrastruktūras bloķēšanu, kas nākotnē var samazināt reālistisku alternatīvu klāstu, un pēc iespējas vairāk būtu jāiegulda atjaunīgajos energoresursos un atbalsta infrastruktūrās.
Lai nodrošinātu šiem politikas priekšlikumiem atbalstu sabiedrībā un lai tos varētu ilgtspējīgi un sekmīgi īstenot, to izstrādē ir cieši jāiesaista sociālie partneri un pilsoniskā sabiedrība.
Turklāt, lai ārēju krīžu gadījumos paaugstinātu reaģēšanas līmeni, Eiropas Savienības Padomē būtu vajadzīga pastāvīga koordinācijas struktūra.
(4) (5) (6)
https://ec.europa.eu/commission/presscorner/detail/en/ip_22_1511 https://ec.europa.eu/info/publications/key-documents-repowereu_en EESk atzinums “REPowerEU: Vienota Eiropas rīcība cenas ziņā pieejamākai, drošākai un ilgtspējīgākai enerģijai” (OV C 323, 26.8.2022., 123. lpp.).